**Obrazloženje skraćenog savjetovanja**

Program potpore primarnim poljoprivrednim proizvođačima zbog otežanih uvjeta poslovanja uzrokovanih pandemijom bolesti COVID-19 je bio na e-savjetovanju do 20.11.2020.godine, potom je upućen na odobrenje Europskoj komisiji te na donošenje Vladi Republike Hrvatske.

Cilj Programa je pružanje financijske pomoći primarnim poljoprivrednim proizvođačima koji su dovedeni u situaciju manjka likvidnosti ili čak potpune nelikvidnosti. Potporom se nastoje sanirati pretrpljeni gubici, osigurati likvidnost poljoprivrednih gospodarstava i očuvati razina primarne proizvodnje prije pojave COVID-19, čime će se posljedično zadržati postojeća razina zaposlenosti, kao i proizvodnja sirovine za prehrambenu i prerađivačku industriju i spriječiti poremećaj u lancu opskrbe hranom.

Temelj za donošenje programa je „Komunikacija Europske Komisije – Privremeni okvir za mjere državne potpore u svrhu podrške gospodarstvu u aktualnoj pandemiji COVID-a 19“. Privremenim okvirom moguća je dodjela potpore primarnim poljoprivrednim proizvođačima u iznosu do 100.000 EUR, a postupak dodjele potpora mora biti završen do 30. lipnja 2021.

Slijedom navedenog nužno je u što kraćem roku donijeti Pravilnik kojim će se propisati provedba mjera Programa potpore primarnim poljoprivrednim proizvođačima zbog otežanih uvjeta poslovanja uzrokovanih pandemijom bolesti COVID-19 te propisati uvjete prihvatljivosti, razdoblje i način podnošenja zahtjeva za potporu, administrativnu kontrolu, isplatu i povrat sredstava.

Pravilnik se ponovno stavlja na e-savjetovanje zbog prihvaćenih primjedbi korisnika i izmjene odredbi, a s ciljem obuhvata što većeg broja korisnika koji se suočavaju s posljedicama pandemije COVID-a 19.